**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO PREKYBOS IR PASLAUGŲ TEIKIMO MIESTO VIEŠOSIOSE VIETOSE VIETINĖS RINKLIAVOS UŽ LAIKOTARPĮ NUO 2020 M. KOVO 16 D. IKI 2020 M. GRUODŽIO 31 D.“ PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma atleisti savivaldybės biudžeto sąskaita fizinius ir juridinius asmenis už laikotarpį nuo 2020 m. kovo 16 d. iki 2020 m. gruodžio 31 d. nuo šių Klaipėdos miesto savivaldybės tarybos 2011 m. spalio 27 d. sprendimu Nr. T2-331 patvirtintose Prekybos ir paslaugų teikimo miesto viešosiose vietose vietinės rinkliavos nuostatose numatytų prekybos ir paslaugų teikimo vietinių rinkliavų:

- už prekybą iš (nuo) kioskų, paviljonuose, specializuotų automobilių, automobilių priekabų, specialiųjų nemotorinių transporto priemonių;

- už prekybą iš spaudos kioskų;

- už prekybą ledais ir gėrimais iš šaldomų vežimėlių;

- už prekybą eglutėmis ir jų šakomis;

- už prekybą nuo (iš) laikinų įrenginių, išskyrus prekybą gėlėmis švenčių ir atmintinų dienų proga;

- už prekybą masinių renginių, švenčių, reklaminių akcijų metu, išskyrus prekybą Jūros šventės ir miesto jubiliejinių bei istorinių sukakčių paminėjimo švenčių metu renginių teritorijoje;

- už prekybą rankdarbiais, tautodailės ar dailės dirbiniais masinių renginių, švenčių metu, išskyrus prekybą Jūros šventės ir miesto jubiliejinių bei istorinių sukakčių paminėjimo švenčių metu renginių teritorijoje;

- už viešojo maitinimo įmonių produkcijos realizaciją nestacionariosiose lauko kavinėse masinių renginių, švenčių metu, išskyrus prekybą Jūros šventės ir miesto jubiliejinių bei istorinių sukakčių paminėjimo švenčių metu renginių teritorijoje;

- už išnešiojamąją prekybą;

- už išvežiojamąją prekybą iš (nuo) specializuotų automobilių, automobilių priekabų, specialiųjų nemotorinių transporto priemonių;

- už prekybą gėlėmis švenčių ir atmintinų dienų proga;

- už kinkomojo transporto paslaugų teikimą;

- už mobilius atrakcionus, poilsio paslaugas ir tam skirtų priemonių nuomą, išskyrus dviračių ir kitų bevariklių transporto priemonių nuomos, dviračių mainų ar dalijimosi sistemos punktų paslaugas;

- už pasivažinėjimo mažaisiais autotraukinukais paslaugų teikimą;

- už taksofonų paslaugų teikimą;

- už žaidimo automatų paslaugų teikimą;

- už atrakcionų (laipynių) parko paslaugų teikimą;

- už vandens pramogų priemonių nuomą;

- už dviračių ir kitų bevariklių transporto priemonių nuomos, dviračių mainų ar dalijimosi sistemos punktų paslaugų teikimą.

Šis sprendimo projektas neapima vietinių rinkliavų, nurodytų Prekybos ir paslaugų teikimo miesto viešosiose vietose vietinės rinkliavos nuostatų 3.1.6 ir 3.1.12 papunkčiuose, t.y. už viešojo maitinimo įmonių produkcijos realizaciją, padidinant aptarnavimo vietų skaičių prie veikiančių stacionarių viešojo maitinimo įmonių, ir už prekybą iš laikinų lauko kavinių bei už prekybą ir paslaugų teikimą savivaldybės tarybos sprendimu nustatytose 500,00 m² prekybos ir paslaugų teikimo zonose Girulių ir Melnragės paplūdimiuose kurortinio, poilsio ir turizmo sezonų metu ir prekybą ir paslaugų teikimą teritorijoje Melnragėje, prie statinio Vėtros g. 8, Klaipėdoje, nuo kurių mokėjimo verslo subjektai buvo atleisti visam 2020 m. laikotarpiui Klaipėdos miesto savivaldybės tarybos 2020 m. balandžio 29 d. sprendimu Nr. T2-67. Sprendimo projektu taip pat nesiūloma atleisti nuo rinkliavų, taikomų visų Jūros šventės ir miesto jubiliejinių bei istorinių sukakčių paminėjimo švenčių metu renginių teritorijoje, kurios numatytos Prekybos ir paslaugų teikimo miesto viešosiose vietose vietinės rinkliavos nuostatų 4 punkte.

Šiuo sprendimo projektu išplečiamas vietinės rinkliavos lengvatos gavėjų ratas ir pailginamas lengvatos taikymo laikotarpis. Klaipėdos miesto savivaldybės taryba 2020 m. balandžio 9 d. sprendimu Nr. T2-51 buvo atleidusi nuo prekybos ir paslaugų teikimo miesto viešosiose vietose vietinės rinkliavos prekybos ir paslaugų veiklas, kurios karantino režimo Lietuvos Respublikoje laikotarpiu yra draudžiamos, šių draudimų galiojimo laikotarpiu.

Teikiamo sprendimo projekto tikslas ir uždaviniai – atsižvelgiant į nepalankią epideminę COVID-19 situaciją ir siekiant paskatinti verslo atsigavimą, netaikyti vietinių rinkliavų prekybos ir paslaugų veikloms, tokiu būdu padedant verslui mažinti nuostolius, spręsti mokumo problemas ir greičiau atsigauti po krizės.

**2. Projekto rengimo priežastys ir kuo remiantis parengtas sprendimo projektas.**

Projekto rengimo priežastis – iš verslo subjektų gaunami prašymai atleisti nuo vietinių rinkliavų už prekybos ir paslaugų leidimus, taip pat Lietuvos Respublikos Vyriausybės rekomendacijos savivaldybėms taikyti mokestines lengvatas verslui, susiduriančiam su neigiama karantino režimo apribojimų įtaka.

Sprendimo projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 18 punkto, Lietuvos Respublikos rinkliavų įstatymo 12 straipsnio 3 punkto ir Klaipėdos miesto savivaldybės tarybos 2011 m. spalio 27 d. sprendimu Nr. T2-331 „Dėl Prekybos ir paslaugų teikimo Klaipėdos miesto viešosiose vietose vietinės rinkliavos nuostatų ir Prekybos ir paslaugų teikimo Klaipėdos miesto viešosiose vietose tvarkos aprašo patvirtinimo“ patvirtintų Prekybos ir paslaugų teikimo miesto viešosiose vietose vietinė rinkliava nuostatų 12 punkto nuostatomis.

**3. Kokių rezultatų laukiama.**

Šiuo sprendimu siekiama suteikti vietinių rinkliavų lengvatą verslo subjektų, ypatingai pačių smulkiausių, veiklai, patiriančiai neigiamą šalyje susiklosčiusios epideminės COVID-19 situacijos ir įvesto karantino režimo apribojimų įtaką. Ūkio subjektai sutaupytas vietinių rinkliavų už prekybos ir paslaugų leidimus išlaidas galės panaudoti verslo, darbo vietų išsaugojimui.

**4. Sprendimo projekto rengimo metu gauti specialistų vertinimai.**

Neigiamų specialistų išvadų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Įvertinus 2020 m. planuotas Klaipėdos miesto savivaldybės biudžeto pajamas iš vietinių rinkliavų už prekybą ir paslaugų teikimą, taip pat atsižvelgiant į numatomus biudžeto netekimus dėl Klaipėdos miesto savivaldybės tarybos 2020 m. balandžio 9 d. sprendimu Nr. T2-51 ir 2020 m. balandžio 29 d. sprendimu Nr. T2-67 suteiktų vietinės rinkliavos lengvatų, dėl šio sprendimo projekto 2020 m. savivaldybės biudžetas negautų apie 33 tūkst. Eur planuotų pajamų iš vietinių rinkliavų.

**6. Lėšų poreikis sprendimo įgyvendinimui.**

Nėra.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – finansinė paskata ir parama verslui, ypatingai pačiam smulkiausiam, patiriančiam neigiamą šalyje susiklosčiusios epideminės COVID-19 situacijos ir įvesto karantino režimo apribojimų įtaką. Ūkio subjektai sutaupytas vietinių rinkliavų už prekybą ir paslaugų teikimą išlaidas galės panaudoti verslo, darbo vietų išsaugojimui, tokiu būdu bus skatinamas spartesnis verslo atsigavimas po krizės.

Neigiamos pasekmės – savivaldybės biudžeto 2020 m. pajamų iš vietinių rinkliavų sumažėjimas, kuris apskaičiuotas aiškinamojo rašto 5 punkte.

Mokesčių skyriaus vedėja Kristina Petraitienė